text: Or n'ai pas dit qui adestrerent
   Cléomadès. Mais qui il erent
   Vous arai je dit moult briement:
   N'i metrai pas trop longuement.
   À son destre lés ot Durban
   Et au senestre lez Sartan ;
   Pour ce k'onnorer les vouloit,
   À aus adestrer se faisoit.
   Savoir vouloient pluseur gent
   Qui cil erent qui telement
   Adestroient Cléomadès,
   Que lés lui estoient adès.
   PageV02P248
   Et ce n'ert pas merveille grant,
   Ains ert chose bien aferant ;
   Car, quant on voit un grant seignour
   Qui fait à un bon povre honnour,
   Aucun se painent de savoir
   Qui il est ; dont cil font savoir
   Folio66v
   Qui vuelent connoistre les boins
   Et vuelent retenir les poins
   Par quoi on puet bons devenir
   Et à haute honnour avenir,
   Et qu'il se vueillent entremetre
   Des poins de bien à œvre metre.
  